Basware

Basware on suomalainen AP automation palveluntarjoaja, joka tarjoaa ostoreskontran automatisointiratkaisuja, hyödyntäen tekoälyä ja koneoppimista. Baswaren ratkaisut toimivat saumattomasti eri ERP-järjestelmien kanssa ja noudattavat kansainvälisiä verosäädöksiä. Yritys oli pitkään listattuna Helsingin pörssissä, mutta se poistui sieltä yksityisomistukseen siirryttyään. Yrityksen palvelut on suunnattu erityisesti suurille, globaalisti toimiville organisaatioille.
Historia
1985–1996
Basware on perustettu vuonna 1985 nimellä Baltic Accounting Systems. Baltic Accounting System kuului amerikkalaiseen yrityskokonaisuuteen ja sen asiakkaita olivat muun muassa OKO ja Teboil. Kun amerikkalainen päämies ajautui vaikeuksiin, se halusi myydä tytäryhtiön. Vuonna 1990 sen osti viisikko, joilla kaikilla oli tausta kauppakorkean it-puolelta: Hannu Vaajoensuu, Ilkka Sihvo,  Kirsi Eräkangas, Antti Pöllänen ja Sakari Perttunen. Windows alkoi yleistyä yritysmaailmassa, mutta sille ei juuri ollut tarjolla sovellustarjontaa, jota Basware alkoi tarjota.

Basware-nimi otettiin käyttöön vuonna 1993.

1997–2010

Yhtiö kasvoi varsin tasaisesti vuoteen 1997 saakka, jolloin se työllisti kaksikymmentä henkilöä. Silloin yritys alkoi ideoida asiakkaidensa kanssa sähköistä laskujen käsittelyä, mukana olivat muun muassa Stockmann ja Steveco. Tavoitteena oli tehdä järjestelmä, joka auttaisi suurten yritysten laskutulvan hallinnassa. Tuote herätti paljon kiinnostusta, sillä yritysten infra ja käytettävien koneiden tehot mahdollistivat sähköistämisen. Samana vuonna myös kirjanpitolakia uudistettiin ja tilinpäätösaineiston sähköinen arkistointi hyväksyttiin. Basware rakensi laskujen kierrättämisen tuttuun ja käytössä olevaan järjestelmään: sähköpostiin.

Yrityksen kansainvälistäminen aloitettiin vuonna 1998. Lisärahoitusta tuotekehitykseen ja kansainvälistymiseen haettiin pörssistä. Listautumista varten yhtiölle nimitettiin vuonna 1999 ensimmäinen toimitusjohtaja, Hannu Vaajoensuu. Listautuminen sai liikkeelle lähes 55 000 sijoittajaa ja kassaa kasvatettiin reilulla kahdeksalla miljoonalla eurolla, mikä oli enemmän kuin edellisen vuoden liikevaihto. 

Luodakseen yhtenäisen konsernikulttuurin Basware muutti liiketoimintamalliaan radikaalisti vuonna 2002. Yritykselle luotiin arvot, liiketoiminta yhdenmukaistettiin ja pääkonttorin roolia kasvatettiin. Myös yrityksen markkinointia, tuotestrategiaa ja taloushallintaa yhdenmukaistettiin. Vaajoensuu toimi Baswaren toimitusjohtajana vuoteen 2004 asti, jolloin hän vaihtoi paikkaa hallituksen puheenjohtajana toimineen Ilkka Sihvon kanssa. Vuosina 1997–2004 Basware kasvoi vuosittain 50–65 prosenttia.

Vuonna 2006 Basware-konsernin liikevaihto oli noin 60 miljoonaa euroa ja sen tuotteita myytiin kolmessakymmenessä maassa. Loppukäyttäjiä tuotteilla on puoli miljoonaa. Baswarella oli tytäryhtiöt Ruotsissa, Tanskassa, Norjassa, Saksassa, Hollannissa, Isossa-Britanniassa, Ranskassa ja Yhdysvalloissa ja se työllisti lähes viisisataa työntekijää. Syyskuussa se osti laskuautomaatioratkaisuja tarjoavan brittiläisen Digital Vision Technologiesin.

Vuonna 2007 Baswaren osuudeksi maailmanmarkkinoista arvioitiin  olevan noin kymmenes. Se oli useissa maissa markkinajohtaja ja useimmiten 2–3 suurimman joukossa.

2011–
Vuonna 2011 Ilkka Sihvoa   Baswaren toimitusjohtajana seurasi Esa Tihilä, joka toimi roolissa vuoteen 2016 asti. Hänen aikanaan yhtiön pörssiarvo nousi 370 miljoonasta euroa 570 miljoonaan euroon. Hän vastasi muun muassa yhtiön kansainvälistymisestä ja verkkolaskuoperaatioiden luomisesta. Tihilän seuraaja oli Vesa Tykkyläinen.

Vuonna 2017 yli puolet Baswaren liikevaihdosta tuli pilvipalveluista. Aiempaan lisenssipohjaiseen liiketoimintaan verrattuna Baswaren kuukausi- tai vuosilaskutukseen perustuva liiketoiminta oli helpommin ennustettavaa. Suurin osa yhtiön liikevaihdosta tuli ulkomailta.

Keväällä 2018 Baswaren organisaatio jaettiin kolmeen toimintoon: Products (tuotteet), R&D and Production (tuotekehitys ja tuotanto) ja Business Development and Alliances (liiketoiminnan kehitys ja allianssit). Vuoden lopulla yhdysvaltalainen Tradeshift ilmoitti aikeistaan tehdä ostotarjous Baswaresta. 

Tradeshiftin ostotarjouksen kariutumisesta kerrottiin helmikuussa 2019, kun Baswaren hallitus tiedotti päättäneensä keskustelut, kun yhtiö oli ilmoittanut, ettei se kykenekään tekemään tarjousta. Huhtikuussa Klaus Andersenista tuli Tykkyläisen seuraaja toimitusjohtajana.
Toukokuussa 2019 Basware kertoi siirtyvänsä toimintokohtaiseen organisaatioon.

Huhtikuussa 2022 Baswaresta tehtiin jälleen ostotarjous. Yhdysvaltalainen pääomasijoittajien ryhmä julkaisi Baswaresta ostotarjouksen, jonka hyväksymistä yhtiön hallitus suositteli. Ostotarjouksessa Baswaresta tarjottiin noin 620 miljoonaa euroa, mikä oli yli tuplasti yhtiön ostotarjousta edeltänyttä markkina-arvoa enemmän.

Elokuussa 2023 Baswaren toimitusjohtajaksi nimitettiin Jason Kurtz, joka toimi yhtiön väliaikaisena toimitusjohtajana vuoden alusta lähtien. Hän on keskeisessä roolissa uudistanut yhtiön strategiaa ja johtanut sen kasvua. 

Organisaatio
Baswaren toimitusjohtajaksi nimitettiin elokuussa 2023 Jason Kurtz, joka toimi väliaikaisena toimitusjohtajana tammikuusta alkaen. Hallituksessa on puheenjohtaja Dean Jacobson sekä jäseniä, jotka edustavat Baswaren nykyistä omistajakonsortiota, johon kuuluvat Accel-KKR, Long Path Partners ja Briarwood Capital Partners. Baswaren Suomen toimistot sijaitsevat Espoossa, Tampereella ja Porissa, ja yhtiöllä on yli 1300 työntekijää. Sen palveluja käytetään yli 170 maassa.

Tuotteet

Baswaren päätuotteita ovat:
Basware Purchase-to-Pay, pilvipalvelupohjainen ohjelmistoratkaisu, jolla hallitaan yritysten hankinnasta maksuun -prosessia. Tuotetta voi laajentaa erilaisilla lisäarvopalveluilla.
Basware Network, avoin verkosto, joka yhdisti vuonna 2020 globaalisti yli 2 miljoonaa yritystä ja organisaatiota.

Vuonna 2020 yli 70 prosenttia Baswaren myynnistä muodostui pilvipalveluista. Pilvipalvelu tarjoaa käyttäjille aina viimeisimmän version ohjelmistosta, joten ohjelmistoa ei tarvitse ylläpitää. Basware tarjoaa myös dataan perustuvia palveluita. Kun yhtiöllä on hallussaan paljon tietoa yritysten sähköisestä laskutuksesta, se voi kertoa asiakkaille, ketkä niiden toimittajia ovat, maksavatko he joitakin laskuja kahteen kertaan sekä analysoimaan esimerkiksi, maksavatko he joistain palveluista tai hyödykkeistä enemmän vai vähemmän kuin vastaavat yritykset keskimäärin.

Baswaren uudet palvelut sisältävät muun muassa Basware Touchless Invoicing -ratkaisun, joka tarjoaa täysin automatisoidun laskunkäsittelyn. Lisäksi Basware on kehittänyt uusia ominaisuuksia hankintatoimen prosesseihin, kuten nopeutetut tarjouskyselyt ja ostopyyntöjen hyväksynnän suoraan sähköposteista. Näitä palveluita täydentävät analytiikkatyökalut sekä tekoäly- ja koneoppimispohjaiset ratkaisut, jotka parantavat käyttäjäkokemusta ja tehokkuutta.

Näiden uusien ratkaisujen lisäksi Basware tarjoaa asiakaspalvelu- ja menestyspalveluja, joiden avulla yritykset voivat hyödyntää teknologiaa täysimääräisesti.

 Lähteet 

Aiheesta muualla
 Basware

Luokka:Entiset suomalaiset pörssiyhtiöt
Luokka:Suomalaiset ohjelmistoyritykset